-
Nyɛɛ ngɔ nyɛ nɔmlɔ tso ɔmɛ kɛ ha kaa afɔle nɛ e hɛ ngɛ (1, 2)
-
Nike ní slɔɔtohi se nɔmlɔ tso kake (3-8)
-
Ga womi nɛ kɔɔ Kristofohi a si himi nitsɛnitsɛ he (9-21)
Anɛ o maa suɔ nɛ o kane munyu nɛ ɔ ngɛ %% mi lo?
12 Enɛ ɔ he ɔ, nyɛmimɛ, i kɛ Mawu mi mi sami babauu ɔ ngɛ nyɛ pɛɛ kpae kaa nyɛɛ ngɔ nyɛ nɔmlɔ tso ɔmɛ kɛ ha kaa afɔle nɛ e hɛ ngɛ, nɛ e ngɛ klɔuklɔu nɛ e saa Mawu hɛ mi, lɔ ɔ ji sɔmɔmi nɛ nyɛ sɔmɔɔ ngɛ blɔ klɔuu nɔ nɛ́ nyɛɛ kɛ nyɛ juɛmi toɔ he ɔ nɛ. 2 Nɛ nyɛ ha nɛ níhi a blɔ nya tomi* nɛ ɔ nɛ jɔɔ nyɛ kudɔmi,* mohu ɔ, nyɛ ha nɛ a tsake nyɛ kɛ gu nyɛ juɛmi nɛ nyɛ maa hi tsakee ɔ nɔ, konɛ nyɛ nitsɛmɛ nyɛ ná Mawu suɔmi nya ní nɛ e ye mluku, nɛ e hi, nɛ e sa e hɛ mi ɔ nɔ mi mami. 3 Ejakaa kɛ gu dloomi nɛ a dloo mi ɔ nɔ ɔ, i ngɛ nɔ fɛɛ nɔ nɛ e ngɛ nyɛ kpɛti ngɛ lejɛ ɔ dee kaa e ko bu e he pe bɔ nɛ e sa kaa e bu e he, mohu ɔ, e susu níhi a he konɛ e ná juɛmi nɛ mi tsɔ, nɔ fɛɛ nɔ nɛ e pee jã ngɛ hemi kɛ yemi nɛ Mawu susu kɛ ha* lɛ ɔ nya. 4 Ejakaa kaa bɔ nɛ wa ngɛ he níhi fuu ngɛ nɔmlɔ tso kake mi, se he ní ɔmɛ tsuo tsu we nɔ́ kake ɔ, 5 jã kɛ̃ nɛ wɔ hu e ngɛ mi kaa wa he hiɛ mohu lɛɛ, se wa ji nɔmlɔ tso kake nɛ waa kɛ Kristo pee kake, se kaa ni kakaakahi ɔ, wa ji wa sibi a he níhi. 6 Ke jã a, lɛɛ ngɛ dloomi nɛ a dloo wɔ ɔ nya a, wa ngɛ nike ní slɔɔtoslɔɔtohi, ke e ji gbami ɔ, nyɛ ha nɛ waa da hemi kɛ yemi nɛ a susu kɛ ha wɔ ɔ nɔ kɛ gba; 7 aloo ke sɔmɔmi ko ɔ, nyɛ ha nɛ waa hi sɔmɔmi nɛ ɔ nɔ; aloo nɔ nɛ e tsɔɔ ní ɔ, ha nɛ e hi e ní tsɔɔmi ɔ nɔ; 8 aloo nɔ nɛ e woɔ nihi he wami ɔ, ha nɛ e wo nihi he wami; nɔ nɛ e gbaa níhi kɛ haa nihi ɔ, ha nɛ e pee jã faa; nɔ nɛ e hyɛɔ nihi a nɔ* ɔ, ha nɛ e pee jã saminya;* nɔ nɛ e naa nɔ mɔbɔ ɔ, ha nɛ e kɛ bua jɔmi nɛ pee jã. 9 Nyɛ ko ha nɛ osato peemi nɛ hi nyɛ suɔmi ɔ mi. Nyɛ ha nɛ nɔ́ yayami he nɛ pee nyɛ tai; nyɛɛ mɛtɛ nɔ́ kpakpa he. 10 Ngɛ nyɛmi suɔmi blɔ fa mi ɔ, nyɛɛ suɔ nyɛ sibi a sane. Ngɛ bumi nɛ e sa kaa nyɛɛ bu nyɛ sibi ɔ blɔ fa mi ɔ, nyɛɛ sɛ hlami kɛ pee jã.* 11 Nyɛ hɛ mi nɛ wa kɛ ní tsumi,* nyɛ ko pee hejɔ̃.* Nyɛ ha nɛ mumi ɔ nɛ wo nyɛ kã.* Nyɛɛ pee nyɔguɛhi kɛ ha Yehowa.* 12 Nyɛ nya ngɛ hɛ kɛ nɔ fɔmi ɔ mi. Nyɛ fĩ si ngɛ amanehlu mi. Nyɛɛ hɛɛ sɔlemi mi. 13 Nyɛɛ da ni klɔuklɔu ɔmɛ a hiami níhi a nɔ nɛ nyɛ ha mɛ níhi nɛ nyɛ ngɛ ɔ eko. Nyɛɛ nyɛɛ nibwɔ peemi blɔ ɔ nɔ. 14 Nyɛɛ ya nɔ nɛ nyɛɛ jɔɔ nihi nɛ a waa nɔ yi mi ɔ; nyɛɛ jɔɔ nihi, nɛ nyɛ ko gbiɛ nihi. 15 Nyɛɛ kɛ nihi nɛ a ngɛ nyae ɔ nɛ nya; nyɛɛ kɛ nihi nɛ a ngɛ ya foe ɔ nɛ fo. 16 Nyɛɛ kɛ ni kpahi nɛ hi si kaa bɔ nɛ nyɛɛ kɛ nyɛ nitsɛmɛ nyɛ sibi hiɔ si ɔ; nyɛ ko ngɔ nyɛ juɛmi kɛ ma ní gojoogojoohi a nɔ,* mohu ɔ, nyɛ ha nɛ níhi nɛ a ba si ɔ nɛ kudɔ nyɛ. Nyɛ ko pee nyɛ he juɛmitsɛmɛ ngɛ nyɛ nitsɛmɛ nyɛ hɛ mi. 17 Nyɛ ko pee nɔ ko yayami kɛ to yayami nane mi. Nyɛ susu nɔ́ nɛ hi ngɛ adesahi tsuo a hɛ mi ɔ he. 18 Ke e maa hi ɔ, nyɛɛ bɔ mɔde wawɛɛ nɛ nyɛɛ kɛ adesahi tsuo nɛ hi si ngɛ tue mi jɔmi mi. 19 Nihi nɛ i suɔ, nyɛ ko ye nyɛ nitsɛmɛ nyɛ he lue, se nyɛɛ ngmɛ mi mi fumi ɔ* blɔ; ejakaa a ngma ke: “Yehowa* de ke, ‘Ye nɔ́ ji lue yemi; ma to nane mi.’” 20 Se “ke hwɔ ngɛ o he nyɛlɔ yee ɔ, ha lɛ ní nɛ e ye; ke kuma ngɛ lɛ yee ɔ, ha lɛ nɔ́ ko nɛ e nu; ejakaa ke o peeɔ jã a, o ma bua la ngu hɛuu nya ngɔ pue e yi mi.”* 21 Nyɛ ko ha nɛ yayami nɛ ye nyɛ nɔ kunimi, mohu ɔ, nyɛɛ ya nɔ nɛ nyɛɛ ngɔ kpakpa kɛ ye yayami nɔ kunimi.
^ Aloo “yi nɔ.” Hyɛ Munyu Komɛ A Sisi Tsɔɔmi.
^ Hela, “puɛmi,” kaa bɔ nɛ a puɛɔ buɛ ɔ.
^ Aloo “gba kɛ ha; dla kɛ ha.”
^ Aloo “nyɛɛɔ nihi a hɛ mi.”
^ Aloo “kɛ hɛdɔ.”
^ Aloo “pee jã kekle.”
^ Aloo “Nyɛɛ kɛ hɛdɔ nɛ tsu ní.”
^ Aloo “nyɛɛ kɛ nyɛ ní tsumi nɛ ko fiɛ.”
^ Hela, “wo nyɛ he la.”
^ Hyɛ Munyu Komɛ A Sisi Tsɔɔmi.
^ Aloo “nyɛ ko ná susumi nguanguahi.”
^ Nɛ ji Mawu mi mi fumi ɔ.
^ Hyɛ Munyu Komɛ A Sisi Tsɔɔmi.
^ Nɛ tsɔɔ kaa nɔ ɔ he maa jɔ, nɛ e susumi yayami ɔ maa sile.